กระทรวงวัฒนธรรมร่วมกับวัดทั่วประเทศจัดพิธีเจริญนวัคหายุสมธัมม์เฉลิมพระเกียรติ เนื่องในวันคล้ายวันพระราชสมภพสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี 2 เมษายน 2564
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า เนื่องในโอกาสวันคล้ายวันพระราชสมภพสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี 2 เมษายน 2564 กรมการศาสนาได้ร่วมกับวัดทั่วประเทศ และองค์กรเครือข่าย 5 ศาสนา ร่วมประกอบพิธีทางศาสนาเพื่อเฉลิมพระเกียรติในโอกาสมหามงคลด้วยความสำนึกในพระมหากรุณาธิคุณ โดยศาสนาพุทธส่วนกลางกำหนดจัดพิธีเจริญพระพุทธมนต์ และพิธีทำบุญตักบาตร ณ ศาลาพระราชศรัทธา วัดปทุมวนารามในเวลา 08.00 น. จากนั้นเวลา 13.00 น.มีพิธีเจริญนวัคหายุสมธัมม์เฉลิมพระเกียรติ ณ พระวิหารวัดราชประดิษฐสถิตมหาสีมาราม สำหรับส่วนภูมิภาคสำนักงานวัฒนธรรมจังหวัดประสานงานกับจังหวัดประกอบพิธี ณ วัดต่างๆ พร้อมทั้งจัดมาตรการป้องกันโรคโควิด-19 อย่างเคร่งครัด           นอกจากนี้ กรมศิลปากรยังมีการจัดกิจกรรมเปิดงานสัปดาห์อนุรักษ์มรดกไทยเพื่อร่วมเฉลิมพระเกียรติระหว่างวันที่ 2 - 8 เมษายน  ณ เวทีกลางพิพิธภัณฑสถานแห่งชาติพระนคร จัดแสดงศิลปวัฒนธรรม อาทิ การบรรเลงเพลงโหมโรงวงปีพาทย์ไม้นวมการแสดงโขนเรื่องรามเกียรติ ชุดบารมีพระจักรีปราบกลียุค กิจกรรมเสวนาทางวิชาการ การเปิดแหล่งเรียนรู้อาคารประพาสพิพิธภัณฑ์ ภายในพิพิธภัณฑสถานแห่งชาติพระนคร  รวมทั้งมีการจัดกิจกรรมทำความสะอาดวัด ศาสนสถาน แหล่งโบราณสถานและพิพิธภัณฑสถานแห่งชาติทั่วประเทศทั้ง 4 ภาค